als_Latn dik_Latn sag_Latn
Zbardhet debati Dade-Bushati në Grupin e PS. Deputetja: Kufi 20-30% për ambasadorët politikë. Ministri: Hidhe në votimFlash, Politike e Martë, 17 Mars, 2015 | 15:00 pm
Grupi Parlamentar socialist dha votën pro ligjit të ri “Për shërbimin e jashtëm”, duke unifikuar dhe votat mes deputetëve. Ligji do të kalojë në seancë plenare të enjten për miratim, ndërsa kryetarja e Komisionit të Jashtëm, Arta Dade, ka këmbëngulur edhe dje për vendosjen e një kufiri në rekrutimin e ambasadorëve. “Paorama” zbardh debatin ne mbledhje.
Ajo ka këmbëngulur te kuota 20- 30% që duhet të ketë në emërimin e ambasadorëve, të cilët vijnë nga jashtë shërbimit diplomatik të karrierës. Ligji i ri e heq fare këtë kufi, duke lënë të hapur mundësinë që ambasadorët e ardhshëm të mund të vijnë pa asnjë kufizim nga shoqëria civile, politika etj.
Por në mbledhjen e Grupit Parlamentar, ku i pranishëm ishte dhe ministri i Jashtëm Bushati, është pranuar varianti i paraqitur nga kjo ministri, duke mos vendosur asnjë kufi për ambasadorët që vijnë nga jashtë shërbimit diplomatik.
“Do të mbështesim variantin e hartuar nga Ministria e Jashtme, edhe pas konsultës që kemi pasur me Kryeministrin për këtë projektligj”, mësohet të ketë thënë ministri Bushati në mbledhje.
Pak ditë më parë, në një mbledhje me deputetët e Komisionit të Jashtëm në zyrën e tij, Kryeministri Rama i ka kërkuar deputetes Dade dhe anëtarëve të këtij komisioni që ta mbështesin variantin e përgatitur nga Ministria e Jashtme të ligjit pa asnjë ndryshim.
Ndërkaq, kryetarja e Komisionit të Jashtëm mësohet të ketë argumentuar rrezikun që i vjen shërbimit të jashtëm nga heqja e kufirit të propozimeve për ambasadorë që vijnë jashtë diplomacisë, duke e dëmtuar atë.
Në mbledhjen e djeshme, ministri Bushati i ka kujtuar zonjës Dade se nuk ka arritur ta hedhë në votim projektligjin e ri për shërbimin e jashtëm, një javë më parë.
Mbledhja e fundit e Komisionit të Jashtëm ka qenë shumë e tensionuar mes deputetëve të maxhorancës dhe ministrit të Jashtëm, i cili ka marrë kundërshti të forta nga deputetët, veçanërisht për heqjen e kuotës 20% për emërimet e ambasadorëve. Kryetarja e Komisionit të Jashtëm, Arta Dade, e ka quajtur ligjin si VKM-ja e Sali Berishës.
“Ky ligj mund t’i ketë 100% ambasadorët jashtë shërbimit diplomatik. VKM-ja e Saliut e 2006 është e integruar në ligjin tuaj tani”, tha ajo. Nuk dihet nëse kryetarja e Komisionit të Jashtëm do të paraqesë ndonjë amendament në seancën plenare të së enjtes për këtë ligj, për të cilin tashmë ka një vendim politik nga Grupi Parlamentar.
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn